Document ID: 31999D0328

ΑΠΟΦΑΣΗ ΤΗΣ ΕΠΙΤΡΟΠΗΣ
της 7ης Μαΐου 1999
δυνάμει της οποίας επιτρέπεται παρέκκλιση, για την περίοδο 1998/99, από ορισμένες διατάξεις του κανονισμού (ΕΟΚ) αριθ. 1201/89 όσον αφορά τις αιτήσεις για χορήγηση ενίσχυσης και τις αιτήσεις για θέση υπό έλεγχο του μη εκκοκκισμένου βάμβακα ο οποίος προέρχεται από ορισμένους ελληνικούς νομούς
[κοινοποιηθείσα υπό τον αριθμό Ε(1999) 1179]
(Το κείμενο στην ελληνική γλώσσα είναι το μόνο αυθετικό)
(1999/328/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
το πρωτόκολλο αριθ. 4 που αφορά το βαμβάκι, που επισυνάπτεται υπό μορφή παραρτήματος στην πράξη προσχώρησης της Ελλάδας, όπως τροποποιήθηκε τελευταία από τον κανονισμό (ΕΚ) αριθ. 1553/95(1),
τον κανονισμό (ΕΚ) αριθ. 1554/95 του Συμβουλίου, της 29ης Ιουνίου 1995, για τον καθορισμό των γενικών κανόνων του καθεστώτος ενίσχυσης στο βαμβάκι και για την κατάργηση του κανονισμού (ΕΟΚ) αριθ. 2169/81(2), όπως τροποποιήθηκε τελευταία από τον κανονισμό (ΕΚ) αριθ. 1419/98(3), και ιδίως το άρθρο 11 παράγραφος 1,
Εκτιμώντας:
(1) ότι ο κανονισμός (ΕΟΚ) αριθ. 1201/89 της Επιτροπής, της 3ης Μαΐου 1989, περί λεπτομερειών εφαρμογής του καθεστώτος ενίσχυσης για το βαμβάκι(4), όπως τροποποιήθηκε τελευταία από τον κανονισμό (ΕΚ) αριθ. 1664/98(5), προβλέπει ότι στις 31 Μαρτίου λήγει η προθεσμία κατάθεσης αιτήσεων για τη θέση υπό έλεγχο του μη εκκοκκισμένου βαμβακιού· ότι, εντούτοις, προβλέπεται ότι το κράτος μέλος έχει τη δυνατότητα να ορίσει ότι η προθεσμία θα λήξει νωρίτερα, υπό ορισμένους όρους· ότι, για την περίοδο 1998/99, η Ελλάδα έχει κάνει χρήση αυτής της δυνατότητας, ορίζοντας στις 31 Ιανουαρίου 1999 τη λήξη της προθεσμίας για την κατάθεση αιτήσεων για τη θέση υπό έλεγχο· ότι, λόγω των έκτακτων κλιματικών συνθηκών, η συγκομιδή ορισμένων ποσοτήτων μη εκκοκκισμένου βαμβακιού δεν ήταν εφικτή σε ορισμένους ελληνικούς νομούς πριν από την αρχή του μηνός Μαρτίου 1999· ότι χρειάζεται να εγκριθεί, για το μη εκκοκκισμένο βαμβάκι που προέρχεται από αυτούς τους νομούς, η θέση υπό έλεγχο και η κατάθεση των αντίστοιχων αιτήσεων για ενίσχυση, χωρίς επιβολή κυρώσεων καθυστέρησης, μέχρι μια ημερομηνία η οποία να επιτρέπει την τήρηση των λοιπών προθεσμιών που ορίζονται από την κανονιστική ρύθμιση·
(2) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης λίνου και κάνναβης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Κατά παρέκκλιση του άρθρου 5 παράγραφος 3, του άρθρου 7 παράγραφος 1, του άρθρου 9 παράγραφος 2 πρώτο εδάφιο και του άρθρου 11 του κανονισμού (ΕΟΚ) αριθ. 1201/89, οι ακόλουθες διατάξεις εφαρμόζονται για την περίοδο 1998/99 όσον αφορά το μη εκκοκκισμένο βαμβάκι, του οποίου η συγκομιδή πραγματοποιείται σε εκτάσεις που βρίσκονται στους ελληνικούς νομούς οι οποίοι αναφέρονται στην ακόλουθη παράγραφο 2:
α) επιτρέπεται η αποδοχή των αιτήσεων για ενίσχυση οι οποίες υποβάλλονται το αργότερο έως τις 28 Απριλίου·
β) σε περίπτωση που η αίτηση για ενίσχυση κατατίθεται μεταξύ 1ης και 28ης Απριλίου, χορηγείται η ενίσχυση η οποία ίσχυε στις 31 του προηγούμενου μηνός Μαρτίου·
γ) επιτρέπεται η αποδοχή των αιτήσεων για θέση υπό έλεγχο, οι οποίες υποβάλλονται το αργότερο έως τις 28 Απριλίου·
δ) η ποσότητα εκκοκκισμένου βάμβακα, που παράγεται από ποσότητα μη εκκοκκισμένου βάμβακα που έχει τεθεί υπό έλεγχο, πρέπει να ανακοινωθεί πριν τις 5 Μαΐου.
2. Οι ελληνικοί νομοί για τους οποίους γίνεται λόγος στην ως άνω παράγραφο 1, είναι οι ακόλουθοι:
Δράμας, Σερρών και Έβρου.
Άρθρο 2
Η παρούσα απόφαση απευθύνεται στην Ελληνική Δημοκρατία.
Βρυξέλλες, 7 Μαΐου 1999.

Labels: 18
17
5
6